Za nami je ona-on izlet v Trst

Izlet v Trst ni bil zgolj izlet. Bilo je druženje, zabava, smeh in tkanje prijateljskih vezi.

Zbrali smo se ob 8h, se posedli na avtobus in druženje se je pričelo.

Animatorki sta že na avtobusu poskrbeli, da se je dobro vzdušje in spoznavanje pričelo. Led je bil tako hitro prebit, druženje pa s tem še mnogo prijetneje.

Najprej nas je pot vodila do vasice Križ blizu Trsta, kjer že od nekdaj živijo ponosni Slovenci. Eden od njih je tudi gospod Franko Košuta, ki nam je razkazal Ribiški muzej tržaškega primorja in nam s svojim zanimivim vodenjem povedal marsikaj novega. Nato smo se okrepčali s pravo ribiško malico in kozarčkom domačega vina. Pot nas je nato vodila v Trst.

Vodeni izlet in ogled Trsta je vodila profesionalna vodička, ki je razkazala znamenitosti in povedala nekaj bistvenih, zanimivih informacij. Poleg čudovitega Trsta smo si ogledali dvorec Miramare in botanični vrt, ki je čaroben, kot je čarobno tudi njegovo ime (pomeni pogled na morje).

Potem pa smo se odpravili v vas Vitovlje v Vipavski dolini, kjer so nas v pogostili z domačimi dobrotami in degustacijo vina.

Zadovoljni, polni novih prijetnih vtisov in pozitivnih misli smo se nekoliko utrujeni odpravili domov.

Zagotovo se kmalu ponovno srečamo!